a) selle tegevust ja eelkõige üldpõhimõtteid, mille alusel uusi standardeid välja töötatakse. Aruandes hinnatakse ka seda, kas IFRSis võetakse nõuetekohaselt arvesse eri ärimudeleid, kas need kajastavad majandustehingute tegelikke tagajärgi, ega need ei ole liiga keerulised ja kas on välditud kunstlikke ja lühiajalisi volatiilseid nihkeid;

Finantsaruandluse valdkonnas on need:

Finantskriisi ajal tuvastati, et olemasolevate raamatupidamisstandardite üks puudus on laenudest (ja muudest finantsinstrumentidest) tuleneva krediidikahjumi kajastamine viivitusega. Uue väärtuse vähenemise mudeli väljatöötamisega läks kaua aega ning see on IASB vastus kriitikale, mida G20 väljendas olemasoleva standardi kohta ja mille kohaselt annab see laenukahjumi eraldiste suhtes liiga vähe ja liiga hilja tulemusi. Loodetavasti aitab IASB uus eeldatava väärtuse vähenemise mudel kaasa eeldatava krediidikahjumi õigeaegsele tunnustamisele, mis ei põhine ainult varasematel andmetel (nagu praeguse standardi puhul), vaid ka tuleviku teabel.

Finantsvarade klassifitseerimine määrab nende mõõtmise viisi. Seda uut meetodit mõjutavad finantsvara rahavoo omadused ja ettevõtja ärimudel. See on mitmest elemendist koosnev mudel, mis hõlmab õiglase väärtuse ja eelnevalt tehtud kulutuste kasutamist.

IASB töötab ka põhimõttel, et laiaulatuslik konsulteerimine huvitatud isikutega parandab standardite kvaliteeti. Konsultatsioone on võimalik korraldada mitmel viisil, sh individuaalsete koosolekute ja kohapealse töö abil. Osa konsultatsioone on kohustuslikud, nt on kohustuslik esitada avalikuks aruteluks iga kavandatava uue standardi eelnõu, standardi kavandatav muudatus või kavandatav tõlgendus ning see peab toimuma minimaalse arutlusperioodi jooksul.

IASB (ja ka rahvusvaheliste finantsaruandlusstandardite tõlgendamise komitee) koosolekud, kus arutatakse tehnilisi küsimusi, on üldsusele avatud, need salvestatakse ja kantakse internetis otse üle. Koosolekute tehnilised töödokumendid tehakse kättesaadavaks IFRSi sihtasutuse veebisaidil koos koosolekute salvestuste ja otseülekannetega. Samuti avaldatakse koosolekutel tehtud otsuste kokkuvõtted.

Rahvusvahelise raamatupidamisstandardi IAS 1 „Finantsaruannete esitamine” kohaselt nõutakse, et finantsaruanded kajastaksid õiglaselt (majandus)üksuse finantsseisundit, finantstulemusi ja rahavoogusid. Õiglane esitus nõuab tehingute, muude sündmuste ja tingimuste mõjude tõest esitamist kooskõlas kontseptuaalses raamistikus sätestatud varade, kohustiste, tulude ja kulude mõistete ning kajastamise kriteeriumidega. IAS 1 kohaselt eeldatakse, et rahvusvaheliste finantsaruandlusstandardite (IFRSide) asjakohane rakendamine koos vajaduse korral lisateabe avalikustamisega annab tulemuseks õiglaselt esitatud finantsaruanded, mis vastavad paljude sidusrühmade arvates õigele ja õiglasele ülevaatele. IFRSid püüavad kajastada majanduslikke näitajaid, keskendudes läbipaistvusele, et majandustingimused oleksid investoritele selged.

Riskimaandamise arvestuse uue mudeliga viiakse arvestuslik käsitlus kooskõlla riskijuhtimisega, võimaldades ettevõtjatel seda oma finantsaruannetes kajastada.

EFRAG on avalikuks arutamiseks avaldanud kinnitamist käsitleva nõuande kavandi. Euroopa Komisjon loodab, et EFRAG vormistab oma nõuande IFRS 9 kinnitamise kohta lõplikult 2015. aasta teisel poolel. Selles hinnatakse standardit IASi määruse kriteeriumide alusel, sealhulgas analüüsitakse õige ja õiglase ülevaate põhimõtet ja seda, kas standard on Euroopa üldsuse huvides. Analüüsis käsitletakse selgesõnaliselt ka ärimudeleid, volatiilsust ja konservatiivsust. Kinnitamismenetlus jätkub kuni 2016. aasta alguseni.

Pärast kinnitamist peaksid IFRSi järgivad ettevõtjad hakkama uut standardit kohaldama 1. jaanuarist 2018, kuid ilmselt lubatakse ka varasemat kohaldamist, nagu on ette nähtud IASB tekstis. Rakendamiseks lubatud pika ajavahemiku põhjuseks on peamiselt laenukahjumi uue mudeliga seoses tehtavad olulised muudatused.

b)IFRS 15 „Kliendilepingutest saadav müügitulu”

Praegused tulu kajastamise standardid – IAS 18 „Müügitulu” ja IAS 11 „Ehituslepingud” – anti välja üle 20 aasta tagasi ning neid peetakse tänapäeval ebatäielikeks ja vananenuteks. Neid kahte standardit on aastate jooksul täiendatud tosina seonduva tõlgendusega.

2014. aasta mais andis IASB välja tulu kajastamist käsitleva uue standardi IFRS 15 „Kliendilepingutest saadav müügitulu”. Uus standard, mis asendab varasemad standardid (IAS 11 ja 18) ning tõlgendused selles valdkonnas, koostati koostöös USA raamatupidamisstandardite nõukoguga (FASB). IFRS 15 eesmärk on parandada tulusid käsitlevat finantsaruandlust ja tulude finantsaruannetes kajastamise üleilmset võrreldavust. Ettevõtjate jaoks on uue standardi peamine põhimõte kajastada tulu, et kirjeldada kaupade või teenuste üleandmist klientidele summas, mis peegeldab tulu (s.o makset), mida ettevõtja loodab nende kaupade või teenuste eest saada. Uue standardi kohaselt tuleb avalikustada ka tulude andmed, selles antakse juhiseid tehingute kohta, mida varem ulatuslikult ei käsitletud (näiteks teenuste eest saadud tulu ja lepingumuudatused), ning täiustatakse juhiseid mitmeelemendiliste kokkulepete kohta.

IFRS 15 kinnitamismenetlus on praegu käimas. EFRAGi kinnitamist käsitlevas nõuandes järeldatakse, et standard vastab kõikidele asjaomastele kriteeriumidele, sh Euroopa üldsuse huvide kriteeriumile. Eeskätt leidis EFRAG, et IFRS 15 kasu kaalub tõenäoliselt üles seonduvad kulud.

c)Muude peamiste projektidega seotud saavutused 2014. aastal

Rentide projekti kallal töötab IASB koos USA partneri FASBga ja selle projekti eesmärk on täiustada finantsaruandluse kvaliteeti ja võrreldavust, tagades suurema läbipaistvuse seoses ettevõtja finantsvõimendusega ja äritegevuses kasutavate varadega. IASB ja FASB on jõudnud kokkuleppele peaaegu kõikides selle projekti aspektides, nõudes eeskätt, et rentnikud peavad mõne erandiga kajastama kõiki rendivarasid ja -kohustisi. Rendikohustised hõlmavad ainult majanduslikult vältimatuid makseid. Paljud investorid usuvad, et praegune selliste varade ja kohustiste väljajätmine võib mõne ettevõtja kajastatud finantsvõimendust tuntavalt vähendada. Seepärast kaasneb selle uue raamatupidamisarvestuse nõudega pärast selle lõplikku vormistamist märgatavaid muudatusi finantsaruandluses. IASB kavatseb avaldada lõpliku renti käsitleva standardi 2015. aasta lõpuks.

Kindlustuslepingute projekti eesmärk on tuua läbipaistvust praegu kogu valdkonnas kasutatavate raamatupidamistavade paljususse. IASB avaldas kindlustuslepinguid käsitleva avalikult arutatava läbivaadatud eelnõu 2013. aasta juunis. Avalikult arutatava eelnõu tagasisides soovitati ulatuslikult toetada praegust kindlustuslepingute väärtuse mõõtmise põhimõtet, millesse on kaasatud kogu kättesaadav teave viisil, mis on kooskõlas jälgitava turuteabega. Kuid on ka valdkondi, kus ei ole kokkuleppele jõutud – eriti puudutavad need tulemuslikkuse aruandlust ja muret keerukuse pärast. IASB on mitteosaluslepingutega seotud aruteludega nüüdseks suuremas osas lõpule jõudnud, kuid vaeb veel kasumiosalusega lepingute raamatupidamismudelit. IASB kavatseb lõpetada oma arutelud paari järgneva kuu jooksul ja avaldada seejärel lõpliku standardi.

2.3.Läbivaadatud kontseptuaalse raamistiku väljatöötamine

28. mail 2015 avaldas IASB avalikult arutatava eelnõu, milles tehti ettepanek muuta selle kontseptuaalset raamistikku. Kontseptuaalses raamistikus on kirjeldatud üldotstarbeliste finantsaruannete mõisteid. Need aitavad IASB-l standardeid koostada ja üle vaadata, finantsaruannete koostajatel arvestuspõhimõtteid välja töötada ja valida ning kõikidel osalistel standardeid mõista ja tõlgendada. Muu hulgas on avalikult arutatavas eelnõus käsitletud konservatiivsust, usaldusväärsust, juhtimist, ettevõtja ärimudelit, sisu ülimuslikkust vormi ees ja pikaajalisi investeeringuid.

Konservatiivsus

Avalikult arutatavas eelnõus tehti ettepanek võtta kontseptuaalses raamistikus taas kasutusele konservatiivsuse põhimõte.

Konservatiivsust kirjeldatakse kui ettevaatlikkust ebakindlatel asjaoludel põhinevate otsuste suhtes. Tunnistatakse, et konservatiivsus võib viia varade/tulude ja kohustiste/kulude asümmeetrilise kajastamiseni. Samuti väärib nimetamist, et kuigi termin „konservatiivsus” võeti kontseptuaalsest raamistikust 2010. aastal välja, on IASB säilitanud konservatiivsuse põhimõtte oma standardites. Tõenäoliselt arutatakse seda teemat veel tulevikus, et hinnata, kas avalikult arutatav eelnõu vastab koostajate ootustele.

Usaldusväärsus